KOMISIJOS REGLAMENTAS (EB) Nr. 1163/2005
2005 m. liepos 19 d.
iš dalies keičiantis Reglamentą Nr. 1622/2000, nustatantį tam tikras išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles ir nustatantį Bendrijos vynininkystės metodų ir procesų kodeksą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 46 straipsnio 3 dalį,
kadangi:
(1)
Komisijos reglamento (EB) Nr. 1622/2000 (2) 44 straipsnio 2 dalyje numatyta nuo 2005 m. rugpjūčio 1 d. panaikinti tam tikrus tradicinius analizės metodus, aprašytus 1990 m. rugsėjo 17 d. Komisijos reglamente (EEB) Nr. 2676/90, nustatančiame vynų analizės metodus Bendrijoje (3).
(2)
Pagal tarptautiniu mastu pripažintus kriterijus įteisinus kai kuriuos iš šių metodų, jie šiuo metu yra pripažinti etaloniniais metodais ir aprašomi Reglamente (EEB) Nr. 2676/90.
(3)
Be to, kai kurie Reglamente (EEB) Nr. 2676/90 aprašyti supaprastinti metodai, leidžiantys greitai ir pakankamai tiksliai nustatyti svarbiausias medžiagas vynų kontrolei, visų pirma sieros dioksidą, cukrų ir kitas vyne esančias medžiagas. Siekiant užtikrinti analizės procedūrų vienodumą Bendrijoje, šių metodų aprašymą reikėtų išlaikyti Reglamente (EEB) Nr. 2676/90.
(4)
Reglamentą (EB) Nr. 1622/2000 reikėtų atitinkamai iš dalies pakeisti.
(5)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1622/2000 44 straipsnio 2 dalis keičiama taip:
„2. Reglamentas (EEB) Nr. 2676/90 taikomas produktams, kuriems taikomas Reglamentas (EB) Nr. 1493/1999. Reglamento (EEB) Nr. 2676/90 priedo 12 skyriaus 3 dalies, 18 skyriaus 3 dalies, 23 skyriaus 3 dalies, 25 skyriaus 3 dalies, 37 skyriaus 3 ir 4 dalių nuostatos yra panaikinamos nuo 2005 m. rugpjūčio 1 d.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 19 d.